Kahoot! แอปทำควิซ แสนล้าน
ในชีวิตวัยเรียนของใครบางคน การทำควิซ อาจจะดูเป็นเรื่องที่น่าเบื่อหน่าย แต่สำหรับสมัยนี้ การทำควิซจะสนุกขึ้นไปอีกขั้น ถ้าเราเล่นผ่าน Kahoot! ซึ่งในปีที่ผ่านมา มีคนเข้าไปเล่นควิซมากถึง 1,500 ล้านคน
29 ม.ค. 2564

Kahoot! แอปทำควิซ แสนล้าน /โดย ลงทุนแมน
ในชีวิตวัยเรียนของใครบางคน การทำควิซ อาจจะดูเป็นเรื่องที่น่าเบื่อหน่าย
แต่สำหรับสมัยนี้ การทำควิซจะสนุกขึ้นไปอีกขั้น ถ้าเราเล่นผ่าน Kahoot!
ซึ่งในปีที่ผ่านมา มีคนเข้าไปเล่นควิซมากถึง 1,500 ล้านคน
และเมื่อเร็วๆ นี้ มีรายงานว่า Kahoot! กำลังจะจดทะเบียนเข้าตลาดหลักทรัพย์นอร์เวย์ 
โดยถูกคาดการณ์ว่าจะมีมูลค่าบริษัทอยู่ที่ 1.7 แสนล้านบาท
แล้วเรื่องราวของ Kahoot! น่าสนใจอย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Kahoot! คือ แพลตฟอร์มออนไลน์ สำหรับการเรียนรู้
ที่ผู้ใช้สามารถเข้ามาสร้าง “ควิซออนไลน์” 
แล้วแชร์รหัส PIN ให้คนอื่นเข้ามาร่วมเล่นได้
ซึ่งเราสามารถใช้งานได้จาก ทั้งเว็บไซต์ และแอปพลิเคชัน
โดยคะแนนของการทำควิซ จะขึ้นอยู่กับความถูกต้อง และความไว ในการตอบคำถาม
นอกจากนี้ ผู้ใช้งานยังสามารถเล่นควิซพร้อมกันได้ โดยไม่ต้องอยู่ในสถานที่เดียวกัน
และไม่ต้องกังวลว่าจะมีคนโกง แอบเปิดหาคำตอบ
เพราะระยะเวลาในการทำควิซแต่ละข้อจะค่อนข้างสั้น 
ซึ่งคนที่ตอบถูก แต่ตอบช้า ก็จะได้คะแนนที่น้อยลง
สำหรับบริษัท Kahoot! นั้น ก่อตั้งขึ้นในปี 2012 หรือราว 8 ปีก่อน ที่ประเทศนอร์เวย์
โดยมีผู้ก่อตั้ง 3 คน ก็คือ คุณ Morten Versvik, คุณ Johan Brand และคุณ Jamie Brooker
จุดเริ่มต้นของ Kahoot! ก็ค่อนข้างน่าสนใจ
เพราะบริษัทสตาร์ตอัปหลายแห่ง 
ได้ไอเดียมาจากการพยายามแก้ไขปัญหาในชีวิตประจำวัน
แต่ Kahoot! เริ่มต้นจากโพรเจกต์วิจัยที่คุณ Morten Versvik ได้จัดทำขึ้น
สมัยเรียนปริญญาโทที่ Norwegian University of Science and Technology
จนกระทั่ง ในเดือนกันยายน ปี 2013
Kahoot! ก็สามารถเปิดให้บริการแก่สาธารณชนได้สำเร็จ
ซึ่งหลังจากนั้น Kahoot! ก็ค่อยๆ เริ่มได้รับความนิยมเพิ่มขึ้น  
เริ่มจากการใช้ในโรงเรียน จนต่อมาก็ได้ขยับขยายสู่การใช้ในมหาวิทยาลัย รวมถึงการนำมาประยุกต์ใช้ในองค์กร เช่นกัน
ในขณะที่ วิกฤติโรคระบาดในปีที่ผ่านมา ก็ได้กลายเป็นตัวเร่ง
ที่ทำให้ผู้ใช้งานเพิ่มขึ้นแบบก้าวกระโดด
นั่นก็เพราะว่า คุณครูต้องจัดการเรียนการสอนให้กับนักเรียนทางไกล 
ซึ่งแอปในการจัดทำควิซอย่าง Kahoot! ก็ได้ถูกนำมาใช้อย่างกว้างขวาง
ในขณะเดียวกัน Kahoot! ก็ยังได้ถูกนำไปปรับใช้กับองค์กร
เพื่อเก็บฟีดแบ็กระหว่างหัวหน้างาน กับลูกน้องได้ เช่นกัน
รู้ไหมว่า ปีที่ผ่านมา มีคนที่เข้ามาเล่นควิซบน Kahoot! 
สูงถึง 1,500 ล้านคน จาก 190 ประเทศทั่วโลก
โดยในปี 2020 บริษัท Kahoot! มีรายได้ราว 1,356 ล้านบาท 
คิดเป็นการเติบโต 247% เมื่อเทียบกับปีที่ผ่านมา
นอกจากนี้ บริษัทยังคาดการณ์ว่าในปี 2021 Kahoot! 
จะสร้างรายได้ราว 3,000 ล้านบาท หรือเติบโตจากปี 2020 เป็นเท่าตัว
โดยรายได้ของ Kahoot! จะมาจากค่าสมัครสมาชิก 
ทั้งแบบรายเดือน และรายปี เพื่อรับสิทธิพิเศษอื่นๆ เพิ่มเติม
อีกเรื่องที่น่าสนใจ คือ Kahoot! ได้รับการสนับสนุนจากบริษัทยักษ์ใหญ่ระดับโลก 
อย่าง SoftBank, Microsoft และ Disney
โดยในเดือนตุลาคมปีที่แล้ว SoftBank ได้ซื้อหุ้นใน Kahoot! ไปกว่า 9.7% 
ด้วยเงินสูงถึง 6,448 ล้านบาท และต่อมาภายหลัง SoftBank ก็ได้ขยายสัดส่วนการถือหุ้นเพิ่มเป็น 13.5% อีกด้วย
ที่ผ่านมา Kahoot! ได้จดทะเบียนเข้าตลาดหุ้น Oslo’s Euronext Growth ซึ่งเป็นตลาดหลักทรัพย์สำหรับธุรกิจขนาดเล็กในยุโรป คล้ายๆ กับตลาดหุ้น mai ในประเทศไทย
แต่ในปีนี้ Kahoot! จะเข้าไปจดทะเบียนอยู่ในตลาดหลักทรัพย์ประเทศนอร์เวย์
ในเดือนมีนาคม ซึ่งมูลค่าคาดการณ์ของบริษัทแห่งนี้จะอยู่ที่ 1.7 แสนล้านบาท
ถ้าหากเป็นไปตามการคาดการณ์ดังกล่าว Kahoot! จะกลายเป็นหนึ่งในบริษัทเทคโนโลยีสำหรับการศึกษา ที่ใหญ่ที่สุดในยุโรป ซึ่งก่อนหน้านี้ใครจะไปคิดว่าเทคโนโลยีหมวดการศึกษาจะเป็นแอปควิซที่เป็นเรื่องเบสิกแบบนี้
และรู้หรือไม่ว่าบริษัทนี้จะกลายเป็นยูนิคอร์นด้านเทคโนโลยีรายแรกๆ ของยุโรปที่ IPO ท่ามกลางวิกฤติโรคระบาดและเศรษฐกิจทั่วโลก เลยทีเดียว..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
- 
- 
- 
- 
- 
-